**Občina Ravne na Koroškem:**

**Gradivo glede na pobude in vprašanja članov in članic občinskega sveta**

Dostopnost do zdravstvenih storitev se je v času COVID 19 spremenila, tako za posamezne dejavnosti, ki jih v določenem obdobju sploh nismo izvajali (preventiva, zdravstvena vzgoja, referenčne ambulante, fizioterapija, medicina dela, zobozdravstvena dejavnost…) kot tudi za način dostopa, ki ne omogoča več prostega dostopa, razen ob nujnih stanjih, temveč naročene storitve s preverjanjem zdravstvenega stanja ali v zadnjem času preverjanja PCT v okviru triažnega postopka po telefonu oziroma na vhodu v zdravstveno ustanovo. V določenem času »epidemijskega vala« smo omogočili fizične preglede zgolj v na novo ustanovljeni ambulanti za respiratorne infekte- COVID (ARI) ambulanti in v dežurni ambulanti, vsa ostala dejavnost pa je potekala na daljavo. Čas, ko je čakalnica predstavljala mesto srečevanj in druženja je mimo. Že od uvedbe naročanja na storitve v zdravstvu pa se srečujemo s problemom dostopnosti, ki tudi zaradi tehničnih razlogov marsikdaj predstavlja oviro. Pri ugotavljanju dostopnosti po telefonu smo pri preverjanju vhodnih klicev ugotavljali, da je sestra v ambulanti družinskega zdravnika v povprečju skoraj dve uri angažirana z vhodnimi klici (povprečno čez sto klicev na dan) in nekaj časa tudi z izhodnimi. Zato smo uvedli tudi možnost dostopa po ambulantah z elektronsko pošto, kar se zmeraj bolj koristi. Zaenkrat časa telefonske dosegljivosti nismo omejili, čeprav ta predstavlja težavo pri izvajanju dela v ambulantah in je seveda moteča. Kadrovski in strokovni normativi ne dopuščajo dodatnih zaposlitev.

Plan kadrov je sestavni del finančnega plana. V splošnih ambulantah trenutno manjkata dva nosilca dejavnosti, imamo pa pet specializantov, ki zaključijo specializacijo eden naslednje leto, ena leta 2023 in tri leta 2025 (v času specializacije so tri rodile po dvakrat), na področju pediatrije manjka 1,3 nosilke dejavnosti imamo pa dve specializantki- ena zaključi drugo leto ena 2023 (med specializacijo ena rodila 2 krat). Manjkajoče nosilke nadomeščajo upokojeni bivši sodelavci in sodelavke (štiri splošna dejavnost, ena pediatrija) in specializantke v obdobjih razporeditve v primarno dejavnost (splošna dejavnost dve leti, pediatrija 8 mesecev). V tem letu smo imeli razpise še za ginekologa, pedopsihiatra, kliničnega psihologa, pediatra, rentgenologa, psihiatra, zdravnika brez specializacije, internista, družinske zdravnike (tri prijave iz tujine brez izpolnjevanja razpisnih zahtev).

Na področju zobozdravstva je največji kadrovski problem po odhodu zobozdravnice marca letos, žal kljub razpisom in angažiranju drugih povezav ne dobimo nadomestila; zaenkrat sta krili odsotnost za nujne primere pri nas zaposleni zobozdravnici v svojih ambulantah in od junija tudi v posameznih dnevih v ambulanti na Ravnah. Imeli smo sedem razpisov za zobozdravnika (prispela 1 prijava, imeli smo 1 razgovor in razgovor s potencialno nosilko, ki se za zaposlitev ni odločila).

Zaposlene imamo tudi specializante rentgenologije, pedopsihiatrije, psihiatrije, dve specializantki klinične psihologije, preko RRA Koroške pa štipendiramo tudi dva študenta medicine, ki vpisujeta šesti letnik.

Glede pljučnega dispanzerja smo ob najavi zaključka dela koncesionarke dali pobudo ministrstvu za zdravje za prenos koncesije na ZD Ravne. Po dolgotrajnem postopku in številnih urgencah smo 1.6.2021 dobili koncesijo- enako kot jo je imela D. Jezernik- to je polovična za pulmologijo in polovična za internistiko. V času dopustov smo uredili prostore nabavili opremo in postopno uvedli dejavnost, ki jo izvajamo na področju pulmologije v sodelovanju z bolnišnico Topolšica na področju internistike pa z nosilkami iz bolnišnice Slovenj Gradec.

Fizioterapevtska dejavnost v zadnjih letih ne zadovolji vseh potreb ljudi oziroma so čakalne dobe trenutno za zelo hitro manj kot 14 dni, pod hitro tri mesece in za redno šest mesecev. Dnevno je v obravnavi do 100 oseb. Realizacija programa v zdravstvenem domu je v zadnjih letih presežena za 20 do trideset odstotkov, kar lahko razumemo tudi kot dejstvo, da dobijo zavarovanci v našem zavodu za dva programa fizioterapije več storitev kot jih imamo priznanih v pogodbi z ZZZS.

Čeprav je občina Ravne med boljšimi občinami v Sloveniji po precepljenosti s tem ne moremo biti zadovoljni. V tednu od 13. do 19. septembra smo cepili 1216 oseb kar je več kot dvakrat toliko kot tedne pred tem, manjka pa nam še kar precej do želene precepljenosti, ki omogoča »normalizacijo življenja«. V tem tednu smo testirali s hitrimi testi 1198 oseb in s PCR testi (241 oseb) potrdili pa 78 pozitivnih in žal dolge kolone še vedno ustvarjajo ljudje, ki potrebujejo izpolnitev pogojev PCT v javnem življenju in ne interesentov za cepljenje, zdaj ko je cepiva dovolj.

Občine kot ustanoviteljice zdravstvenih zavodov so po zakonu dolžne omogočiti ustrezne prostorske pogoje za izvajanje dejavnosti, zato bi morali skupaj najti tozadevne rešitve za prihodnost. Tako novi standardi, ki jih zahteva stroka pri načinu izvajanja storitev, kot tudi nove dejavnosti, ki jih omogočamo na posameznem strokovnem področju, zahtevajo razmislek o pripravi ustreznih pogojev za delo vnaprej. Skupaj moramo najti rešitve, ki bodo omogočale sodobno izvajanje in izpolnitev pričakovanj ljudi. Tako da na eni strani popolnimo kader, na drugi pa omogočimo ustrezne sodobne pogoje za izvajanje dejavnosti. Želeli bi izboljšati dostopnost, povečati število nosilcev dejavnosti, v večji meri uporabiti sodobne tehnologije- »digitalno zdravstvo«, zmanjšati administrativno »breme« ter učinkovito in kakovostno izvajati storitve.